《鹅湖寺》
宋代·喻良能

长松夹道摇苍烟，十里绝如灵隐前。
不见素鹅青嶂里，空馀碧水白云边。
氛埃斗脱三千界，潇洒疑通十九泉。
五月人间正炎热，清凉一觉北窗眠。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。